VENDIM
Nr. 85, datë 20.4.2022

[bookmark: _GoBack]MBI FILLIMIN E PROCEDURËS PËR LICENCIMIN E SHOQËRISË “TREN SUN SYSTEM” SHPK, NË VEPRIMTARINË E PRODHIMIT TË ENERGJISË ELEKTRIKE, NGA CENTRALI FOTOVOLTAIK, ME KAPACITET TË INSTALUAR 2000 kw

Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; si dhe të neneve 4, pika 1, germa “a”, 5, pika 1, germa “a” dhe nenit 10, pika 3, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; dhe të nenit 19, pika 1, germa “a”, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96 datë 17.6.2016; Bordi i ERE-s, në mbledhjen e tij të datës 20.4.2022, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes me nr. 562/2 prot., datë 14.4.2022, “Mbi fillimin e procedurës për licencimin e shoqërisë ‘Tren Sun System’ sh.p.k., në veprimtarinë e prodhimit të energjisë elektrike nga centrali fotovoltaik 2 mw”,
konstatoi se:
- Shoqëria “Tren Sun System” sh.p.k., me shkresën e protokolluar në ERE me nr. 449 prot., datë 4.4.2022, ka paraqitur kërkesën për licencim në veprimtarinë e prodhimit të energjisë elektrike, nga centrali fotovoltaik, me kapacitet të instaluar 2000 kw.
- Shoqëria ka kryer pagesën e aplikimit për t’u pajisur me licencë nga ERE, në zbatim të aneksit A, të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar.
- Në zbatim të përcaktimeve të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar, aplikanti duhet të depozitojë në ERE: formatin dhe dokumentacionin për aplikim; dokumentacionin juridik, administrativ dhe pronësor; dokumentacionin financiar dhe fiskal dhe dokumentacionin teknik për veprimtarinë e prodhimit të energjisë elektrike dhe lejet nga institucionet respektive. Sa rezulton nga ky aplikim, shoqëria ka përcjellë dokumentacionin, si vijon:
- Formatin dhe dokumentacioni për aplikim, neni 9, pika 1, germat: “a”, “b”, “c”, plotësuar;
- Dokumentacionin juridik, administrativ dhe pronësor, neni 9, pika 2, germat: “a”, “b”, “e”, “g”, plotësuar;
- Dokumentacionin financiar dhe fiskal, neni 9, pika 3, germat “a” dhe “d”, plotësuar;
- Dokumentacionin teknik për centralin fotovoltaik, neni 9, pikat 4.4.2 dhe 4.4.3, germat: “a”, “b”, “c”, “d”, dhe pika 4.4.4, germat: “a”, “b”, “c”, “d”, plotësuar;
- Lejen nga institucione të tjera, neni 9, pika 4.4.5, germat “a” dhe “b”, plotësuar;
Në lidhje me dokumentacionin e munguar, që ka të bëjë me:
Dokumentacionin juridik, administrativ dhe pronësor, neni 9, pika 2:
- germa “c” (vërtetimi për regjistrim dhe ekstrakti historik nga Qendra Kombëtare e Biznesit, QKB-ja). Shoqëria duhet të depozitojë në ERE edhe certifikatën e regjistrimit pranë QKB-së;
- germa “d” (vërtetimi nga prokuroria dhe gjykata për përfshirje ose jo në një proces penal të drejtuesve të shoqërisë).
Shoqëria duhet të depozitojë në ERE vërtetimet e gjykatës dhe prokurorisë së qarkut Korçë për administratorin dhe shoqërinë “Tren Sun System” sh.p.k., duke qenë se kjo e fundit ka seli vetëm në këtë qark;
- germa “f” (marrëveshje koncesioni apo çdo formë tjetër e marrëveshjes në rastet e aplikueshme, të lidhur me institucionet përgjegjëse të ngarkuara me ligj, në përputhje me kuadrin ligjor përkatës, si dhe ndryshim të këtyre akteve).
Shoqëria ka depozituar me shkresën nr. 1013/5 prot., datë 11.3.2022, miratimin për ndërtim nr. 1013/4 prot., datë 11.3.2022, “Për ndërtimin e impiantit gjenerues të energjisë elektrike fotovoltaike me kapacitet të instaluar 2 mw, dhe veprave ndihmëse, në zonën Bitinckë, Bilisht, qarku Korçë”, dhe në vijim, duhet të depozitojë në ERE marrëveshjen respektive të nënshkruar me MIE-n, në vijim të miratimit të dhënë;
Dokumentacionin financiar dhe fiskal, neni 9, pika 3:
- germa “b” (bilanci financiar i tri viteve të fundit/ose të kohës së ekzistencës së shoqërisë (për shoqëritë me ortakë dhe shoqëritë e tjera, paraqitjen e bilancit të këtyre të fundit), plotësuar pjesërisht.
Duke konsideruar faktin se bilancet e vitit 2021 duhet të kenë përfunduar deri më 31 mars 2022, atëherë shoqëria t’i depozitojë ato në ERE për nevoja të kësaj vendimmarrjeje;
- germa “c” (dokumente që vërtetojnë aftësinë ose mbështetjen financiare të aplikuesit, ku shprehen qartë vlerat monetare për financim dhe struktura e financimit (financim i vetë aplikuesit, kredi bankare, donacion, të tjera)). 
Shoqëria duhet të bëjë me dije nëse ka vijuar me nënshkrimin e ndonjë kontrate kredie me bankën për të siguruar investimin dhe nëse po, ta dokumentojë në ERE në kuadër të plotësimit të kërkesave të kësaj pike të rregullores, pasi vetëm shprehja e interesit që ka dokumentuar nuk mjafton për përmbushjen e tyre;
Dokumentacionin tekniko-ekonomik, neni 9, pika 4.4.1:
Shoqëria duhet të plotësojë të dhënat për centralin prodhues dhe emrin e centralit (pasi në formular rezulton se ka plotësuar këtë seksion duke vendosur emrin e saj si shoqëri). Gjithashtu, duhet të bëjë saktësim edhe në lidhje me numrin e njësive gjeneruese dhe kapacitetit të secilës, pasi nga të dhënat që ka përcjellë rezulton se 15 njësi x 175 kw është e barabartë me 2625 kw, çka kalon edhe kufirin +10% të kapacitetit prej 2000 kw, për të cilin kërkon të licencohet.
- Shoqëria duhet të bëjë me dije nëse ka filluar punimet apo fazën në të cilën ndodhen, si dhe të bëjë një përcaktim të qartë të viteve brenda të cilëve do të ndërtohet projekti, në kuptim të zbatimit të grafikut të punimeve.
- Duke qenë se nga dokumentacioni pronësor që subjekti ka depozituar, në kuadër të licencimit, rezulton se numri i pasurisë së zonës ku do të shtrihet projekti është i ndryshëm me atë të pasqyruar në VNM-në paraprake, shoqëria duhet të bëjë saktësimin përkatës.
- ERE, në zbatim të nenit 38, të ligjit nr. 43/2015, “Për sektorin e energjisë elektrike”, të ndryshuar, dhe të nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të ndryshuar, lëshon një licencë për veprimtarinë e prodhimit të energjisë elektrike deri në 30 vjet, por duke qenë se nga studimi i fizibilitetit të centralit fotovoltaik 2000 kw rezulton se jetëgjatësia e një paneli shkon 25 vjet, atëherë ERE kushtëzohet nga kjo jetëgjatësi në dhënien e afatit maksimal për këtë licencë fotovoltaike, deri në 25 vjet.
Për gjithë sa më sipër, Bordi i ERE-s

VENDOSI:

1. Të fillojë procedurën për licencimin e shoqërisë “Tren Sun System” sh.p.k. në veprimtarinë e prodhimit të energjisë elektrike, nga centrali fotovoltaik me kapacitet të instaluar 2000 kw, në zonën Bitinckë, Bilisht, qarku Korçë, për një afat 25-vjeçar.
2. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. 
Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

